Diari Oficial de la Generalitat Valenciana


Sumari del DOGV 7015, del 02-05-2013 (2013/4315)

RESOLUCIÓ de 29 d'abril de 2013, de la directora general del Secretariat del Consell i Relacions amb les Corts, per la qual es disposa la publicació del conveni de col·laboració entre el Ministeri d'Hisenda i Administracions Públiques i la Generalitat sobre atribució de competència de recursos contractuals.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7015

Data del DOGV
:   02-05-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/4315


Data del document
:   29-04-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 29 d'abril de 2013, de la directora general del Secretariat del Consell i Relacions amb les Corts, per la qual es disposa la publicació del conveni de col·laboració entre el Ministeri d'Hisenda i Administracions Públiques i la Generalitat sobre atribució de competència de recursos contractuals. [2013/4315]  
El Ministeri d'Hisenda i Administracions Públiques i la Generalitat han subscrit, prèvia tramitació reglamentària, el 22 de març de 2013, el conveni de col·laboració sobre atribució de competència de recursos contractuals.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, i la clàusula setena del conveni, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 308/2013 i que figura com a annex d'esta resolució.  
  
  
València, 29 d'abril de 2013.- La directora general del Secretariat del Consell i Relacions amb les Corts: Marta Martí Arador.  
  
  
Conveni de col·laboració entre el Ministeri d'Hisenda i Administracions Públiques i la Generalitat sobre atribució de competència de recursos contractuals  
  
Madrid, 22 de març de 2013  
  
Reunits  
D'una banda, Pilar Platero Sanz, subsecretària d'Hisenda i Administracions Públiques, nomenada per mitjà del Reial Decret 1853/2011 (BOE 24.09.2011), amb competència per a subscriure este conveni en virtut de la delegació efectuada per l'article 6 de l'Orde HAP/1335/2012, de 14 de juny, de delegació de competències.  
I d'altra banda, Juan Carlos Moragues Ferrer, conseller d'Hisenda i Administració Pública de la Generalitat, nomenat per mitjà del Decret 20/2012, de 7 de desembre, del president de la Generalitat (DOCV 6919, de 10.12.2012), especialment facultat per a este acte per mitjà de l'Acord del Consell de data 22 de febrer de 2013.   
  
Exposen  
1. El text refós de la Llei de Contractes del Sector Públic, aprovat per mitjà del Reial Decret Legislatiu 3/2011, de 14 de novembre, establix en l'article 41.3 que les comunitats autònomes podran atribuir la competència per a la resolució dels recursos especials que s'hi regulen, com també de les sol·licituds de mesures cautelars i qüestions de nul·litat que s'interposen contra els seus actes del procediment d'adjudicació o contra els contractes ja adjudicats per estes al Tribunal Administratiu Central de Recursos Contractuals, creat en l'apartat 1 del mateix article. Així mateix, l'article 101 de la Llei 31/2007, de 30 d'octubre, sobre procediments de contractació en els sectors de l'aigua, l'energia, els transports i els servicis postals, atribuïx als òrgans indicats en l'article 41 del text refós esmentat la competència per a resoldre les reclamacions, sol·licituds de mesures cautelars i qüestions de nul·litat suscitades respecte dels actes del procediment de licitació i adjudicació de les entitats contractants que s'hi regulen.  
  
A este efecte, l'article 41.3 del text refós de la Llei de Contractes del Sector Públic disposa que l'Administració general de l'Estat i la comunitat autònoma que desitge atribuir la competència al Tribunal hauran de subscriure el conveni corresponent, en el qual, entre altres, s'estipularan les condicions amb què la comunitat sufragarà els gastos derivats d'esta assumpció de competències.  
Per la seua banda, respecte de les corporacions locals, l'apartat 4 del mateix article establix que, en el cas que no n'hi haja previsió expressa en la legislació autonòmica, la competència correspondrà al mateix òrgan al qual hagen atribuït les comunitats autònomes en el territori de les quals s'integren la competència per a resoldre els recursos del seu àmbit.  
2. El Tribunal Administratiu Central de Recursos Contractuals està adscrit al Ministeri d'Hisenda i Administracions Públiques, d'acord amb les disposicions de l'apartat 1 de l'article 41 del text refós i de l'apartat 10 de l'article 18 del Reial Decret 256/2012, de 27 de gener, pel qual es desplega l'estructura orgànica bàsica del Ministeri d'Hisenda i Administracions Públiques. El Tribunal actua amb plena independència funcional en l'exercici de les seues competències i li correspon el coneixement dels recursos que s'interposen contra els actes i contractes que s'especifiquen en l'article 40 del text refós esmentat i 101.1 de la Llei sobre procediments de contractació en els sectors de l'aigua, l'energia, els transports i els servicis postals, així com de les mesures provisionals que se sol·liciten d'acord amb les disposicions dels articles 43 i 103, respectivament, de la normativa esmentada i, finalment, de les qüestions de nul·litat a què fan referència els seus articles 37 i 109.  
  
3. El Consell ha decidit acollir-se a l'opció establida en l'article 41.3 esmentat del text refós de la Llei de Contractes del Sector Públic i, amb esta finalitat, se subscriu este conveni amb l'Administració general de l'Estat, en virtut del qual se sotmetran a la resolució que adopte el Tribunal Administratiu Central de Recursos Contractuals els recursos, les reclamacions i les qüestions mencionats en el paràgraf anterior corresponents als òrgans que tenen la condició de poders adjudicadors, en els termes establits en l'article 3.3 del text refós esmentat, tant de l'Administració de la Generalitat i de les entitats que en depenen com de les corporacions locals del seu àmbit territorial.  
  
4. Vist tot el que s'exposat adés, en el marc de col·laboració mútua que ha de presidir les relacions entre les administracions públiques i en compliment del que establix l'article 4.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, els representants de les parts consideren que resulta molt beneficiós per al compliment dels seus fins respectius l'establiment d'un marc de col·laboració en l'àmbit de les matèries de contractació pública esmentades.  
Així mateix, l'article 33 de la Llei 2/2011, de 4 de març, d'Economia Sostenible, preveu la cooperació entre les administracions públiques a fi d'adoptar mesures per a la racionalització i contenció del gasto públic.  
5. Tal com establix la disposició addicional tretzena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en l'àmbit de l'Administració general de l'Estat els titulars dels departaments ministerials i els presidents o directors dels organismes públics vinculats o dependents podran subscriure els convenis previstos en l'article 6, dins de les facultats que els atorga la normativa pressupostària i amb el compliment previ dels tràmits establits, entre els quals s'indicarà necessàriament l'informe del ministeri o ministeris afectats. El règim de subscripció d'estos convenis i, si és el cas, de la seua autorització, així com els aspectes procedimentals o formals que s'hi relacionen, s'ajustarà al procediment que reglamentàriament s'establisca.  
  
Fins que no tinga lloc este desplegament reglamentari, s'han d'entendre aplicables les previsions que conté l'Acord de 2 de març de 1990, del Consell de Ministres, modificat per mitjà de l'Acord de 3 de juliol de 1998, del Consell de Ministres, relatives al contingut dels convenis i el procediment per a l'aprovació prèvia a la firma.  
D'acord amb el que establix l'Acord de 2 de març de 1990 esmentat, del Consell de Ministres, el model de conveni de col·laboració amb les comunitats autònomes sobre atribució de competències de recursos contractuals va rebre informe favorable per acord del Consell de Ministres en la seua reunió del dia 29 de juny de 2012, i este conveni compta amb l'informe favorable de l'Advocacia de l'Estat del Ministeri d'Hisenda i Administracions Públiques.  
6. De conformitat amb les disposicions del Decret 20/1993, de 8 de febrer, del Consell, pel qual es regula el Registre de Convenis i s'establix el règim jurídic pressupostari dels convenis que subscriga la Generalitat, consta en l'expedient l'informe del Registre de Convenis, el de l'Advocacia General de la Generalitat, el de la Intervenció Delegada i el de la Subsecretaria de la Conselleria d'Hisenda i Administració Pública.  
Així mateix, i en compliment de les disposicions de l'article 54 bis 1b del text refós de la Llei d'Hisenda Pública de la Generalitat, i atés que la duració del conveni no s'esgota en el mateix exercici de la subscripció, consta l'informe favorable de la Direcció General de Pressupostos de la Conselleria d'Hisenda i Administració Pública.  
  
L'expedient, de conformitat amb les disposicions de l'article 58.2 del text refós de la Llei d'Hisenda Pública de la Generalitat, ha sigut fiscalitzat per l'interventor general de la Generalitat.  
Este conveni ha sigut aprovat pel Consell, en la reunió celebrada el dia 22 de febrer de 2013.  
En conseqüència, les dos administracions públiques acorden subscriure este conveni de col·laboració de conformitat amb les següents:  
  
  
Clàusules  
  
Primera. Naturalesa  
Este conveni de col·laboració se subscriu a l'empara de les disposicions de l'article 41.3 del text refós de la Llei de Contractes del Sector Públic, aprovat per mitjà del Reial Decret Legislatiu 3/2011, de 14 de novembre, i 101.1 de la Llei 31/2007, de 30 d'octubre, sobre procediments de contractació en els sectors de l'aigua, l'energia, els transports i els servicis postals, i es regix, a més, per les disposicions dels articles 6 i 8 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
De conformitat amb les disposicions de l'article 8.3 de la Llei 30/1992, de 26 de novembre, este conveni té naturalesa administrativa i se subjecta quant a la seua regulació a l'ordenament juridicoadministratiu. Les qüestions litigioses que puguen sorgir en la seua interpretació i compliment seran de coneixement i competència de l'orde jurisdiccional contenciós administratiu.  
Este conveni de col·laboració no està subjecte a les disposicions del text refós de la Llei de Contractes del Sector Públic, segons el que establix el seu article 4.1c. No obstant això, els dubtes i les llacunes que en la seua execució o interpretació puguen suscitar-se els resoldrà l'òrgan competent aplicant-hi els principis continguts en la llei esmentada.  
  
  
Segona. Àmbit objectiu d'aplicació  
1. L'objecte d'este conveni és l'atribució pel Consell al Tribunal Administratiu Central de Recursos Contractuals (d'ara en avant, el Tribunal) de la competència de la Generalitat, en l'àmbit de la Comunitat Valenciana, per a la tramitació i resolució dels recursos, sol·licituds d'adopció de mesures provisionals i qüestions de nul·litat dels actes del procediment d'adjudicació i contractes a què es referixen els articles 40.1, 43 i 37 del text refós de la Llei de Contractes del Sector Públic, i 101, 103 i 109 de la Llei sobre procediments de contractació en els sectors de l'aigua, l'energia, els transports i els servicis postals.  
  
2. En el cas que l'Administració general de l'Estat faça ús de la facultat prevista en la disposició addicional trentena del text refós de la Llei de Contractes del Sector Públic i establisca un tribunal administratiu territorial de recursos contractuals amb competència sobre el territori de la Comunitat Valenciana, la competència per al coneixement i la resolució dels recursos, reclamacions, sol·licituds i qüestions de nul·litat interposats contra actes i contractes de la Generalitat, així com els interposats contra els actes i contractes de les corporacions locals del seu àmbit territorial, s'entendrà atribuïda al tribunal administratiu territorial de nova creació, en els mateixos termes previstos en este conveni, pel temps de vigència que li reste.  
  
  
Tercera. Àmbit subjectiu d'aplicació  
1. L'atribució de competència comprendrà tant els actes adoptats pels òrgans de l'Administració de la Generalitat com els que adopten les corporacions locals del seu àmbit territorial.   
2. Se sotmeten igualment al coneixement i la resolució del Tribunal, en tot cas, els actes dels ens, organismes i entitats que tinguen la consideració de poder adjudicador, d'acord amb les disposicions de l'article 3.3 del text refós de la Llei de Contractes del Sector Públic, tant si s'integren en la Generalitat com en les corporacions locals del seu àmbit territorial, inclús encara que no tinguen la condició d'Administració pública.  
3. Igualment, estaran atribuïts a la competència del Tribunal les reclamacions, sol·licituds de mesures cautelars i qüestions de nul·litat interposades amb relació a actes adoptats per les entitats contractants sotmeses a la Llei sobre procediments de contractació en els sectors de l'aigua, l'energia, els transports i els servicis postals.  
  
Quarta. Comunicacions   
D'acord amb el que establix la disposició addicional setzena, apartat 4, del text refós de la Llei de Contractes del Sector Públic, les comunicacions entre el Tribunal i els ens que s'esmenten en la clàusula anterior es realitzaran per mitjans informàtics, electrònics o telemàtics. Amb esta finalitat, les que s'hagen de remetre al Tribunal es depositaran en format PDF en l'adreça URL del Tribunal que es determine, amb l'enviament previ a l'adreça de correu electrònic de l'avís corresponent en el qual es faran constar, a més, les dades de la persona de contacte designada per l'òrgan de contractació a fi de resoldre les qüestions que puga plantejar l'enviament esmentat, sense perjuí dels mitjans de comunicació que amb caràcter addicional puguen establir-se a través de la Plataforma de Contractació d'Estat.  
Quan no siga possible enviar les comunicacions per tals mitjans s'utilitzarà qualsevol dels mitjans que siguen legalment admissibles procurant, en tot cas, triar el que resulte més ràpid.  
Per a l'adequada realització de les comunicacions del Tribunal als òrgans de contractació de l'Administració de la Generalitat, esta proporcionarà la llista d'adreces de correu electrònic per a tal finalitat.  
  
El vocal designat per la conselleria de la Generalitat amb competències en matèria d'hisenda com a membre de la comissió mixta de seguiment a què es referix la clàusula desena d'este conveni, serà la persona de contacte amb el Tribunal a fi de resoldre les qüestions que puguen suscitar-se respecte a la remissió d'informació al Tribunal, quan no siga possible la seua resolució a través de l'òrgan de contractació l'expedient de la qual es recorre o reclama. Així mateix, este vocal serà el competent per a realitzar el control i seguiment de l'enviament efectiu i la recepció de la documentació remesa al Tribunal Administratiu Central de Recursos Contractuals a l'efecte de garantir el compliment dels terminis legalment previstos per a la resolució dels recursos.  
  
Quinta. Procediment  
1. La remissió de les comunicacions, dels informes i dels expedients administratius a què es referisca el recurs o la qüestió de nul·litat interposats haurà de fer-se dins dels terminis previstos en el text refós de la Llei de Contractes del Sector Públic pel titular de l'òrgan de contractació afectat, de la seua secretaria o de la seua unitat de contractació, en els termes assenyalats en la clàusula quarta, incloent-hi, en el cas dels expedients administratius, tota la documentació integrant, llevat que el Tribunal indique expressament una altra cosa quan el reclame.  
  
En el cas que les comunicacions, informes i expedients administratius objecte del recurs o qüestió de nul·litat es troben escrits en valencià, caldrà adjuntar-ne la traducció a la documentació.  
  
2. Les notificacions dels actes que, d'acord amb les disposicions del text refós esmentat i de la Llei sobre procediments de contractació en els sectors de l'aigua, l'energia, els transports i els servicis postals, siguen susceptibles de recurs o reclamació, respectivament, hauran d'indicar, a partir de la data d'entrada en vigor d'este conveni, la competència del Tribunal Administratiu Central de Recursos Contractuals per al seu coneixement i resolució.  
3. De la mateixa manera, correspondrà al Tribunal, en els termes establits en els articles 49.2 i 108.2, respectivament, de les dos disposicions normatives esmentades en el paràgraf anterior, vetlar per l'execució de les resolucions que adopte.  
  
Sexta. Gastos derivats de l'assumpció de competències pel Tribunal  
1. En compensació per l'assumpció per part del Tribunal de la competència per a resoldre els recursos i les qüestions de nul·litat interposats a l'empara del que establix la clàusula primera, la Generalitat, a través de la conselleria competent en matèria d'hisenda, satisfarà al Ministeri d'Hisenda i Administracions Públiques la quantitat fixa anual de 20.000 euros.   
Així mateix, se satisfarà una quantitat addicional de 350 euros per recurs resolt, a partir d'un nombre mínim de recursos de 40.   
El gasto derivat del conveni es finançarà a càrrec de l'aplicació pressupostària 18.63.74.042.67.491, del pressupost de la Generalitat per al present exercici, per a la qual cosa s'ha efectuat la retenció oportuna de crèdit en el pressupost de la Generalitat per a este exercici i en el dels exercicis de vigència successius del conveni, d'acord amb el que preveuen els apartats següents.  
Quan els expedients administratius, o qualsevol documentació relacionada amb estos, remesos al Tribunal hagen de ser traduïts per a la seua presa en consideració perquè estan redactats totalment o parcialment en valencià, la traducció anirà a càrrec de la Generalitat o de l'Administració davant de la qual es presenta el recurs.  
2. La Secretaria del Tribunal notificarà a la Generalitat, dins dels dos primers mesos de cada any natural, la liquidació que corresponga pels recursos i les reclamacions resolts pel Tribunal l'any anterior.  
  
La quantia de la liquidació més la quantitat fixa a què es referix el primer paràgraf de l'apartat 1 d'esta clàusula, les ingressarà la Generalitat en el Tresor Públic en el termini màxim de dos mesos des que s'efectue la comunicació corresponent per la Secretaria General del Tribunal.   
3. En els dos mesos següents a la firma d'este conveni, es farà efectiu el pagament per la Generalitat de la part proporcional de la quantia fixa establida en l'apartat 1 d'esta clàusula que corresponga pels mesos del primer any que resten fins al començament de l'any natural següent. La liquidació de la quantia variable que corresponga a eixe primer any s'efectuarà de la forma establida en l'apartat 2 d'esta clàusula.  
  
4. En cas de rescissió del conveni, en els dos mesos següents a la data de finalització de les activitats s'efectuarà la liquidació de les quantitats fixa i variable que corresponguen i es procedirà a l'ingrés o pagament de la quantia resultant.  
5. Sense perjuí de les disposicions dels apartats anteriors, a partir del venciment de cada període de vigència del conveni el Ministeri d'Hisenda i Administracions Públiques podrà revisar l'import de les quanties que cal abonar al Tribunal en funció dels recursos i reclamacions resolts pel Tribunal l'any anterior i dels costos finalment assumits per a la seua resolució. A este efecte, remetrà a la Generalitat una proposta amb els nous imports acompanyada de la memòria justificativa corresponent.   
  
  
Sèptima. Publicació  
Una vegada subscrit, este conveni haurà de ser publicat íntegrament en el Boletín Oficial del Estado, en el Diari Oficial de la Comunitat Valenciana, en la Plataforma de Contractació de l'Estat i en el web institucional de la Generalitat.  
Igualment, hauran de ser objecte de publicació les modificacions del conveni, la seua pròrroga i l'extinció del seu efecte, sense perjuí, en este últim cas, del que s'establix en l'apartat 2 de la clàusula següent.   
  
  
Octava. Entrada en vigor i duració  
1. Este conveni produirà efecte des del moment de la seua publicació en el Boletín Oficial del Estado, i tindrà una duració de tres anys.   
  
El Tribunal serà competent per a resoldre únicament els recursos especials en matèria de contractació, les reclamacions en els procediments d'adjudicació dels contractes, les sol·licituds d'adopció de mesures provisionals i les qüestions de nul·litat que s'hagen interposat o sol·licitat després de l'entrada en vigor d'este conveni.  
  
La competència per a resoldre els recursos, reclamacions, mesures provisionals o qüestions de nul·litat que s'hagen interposat o sol·licitat abans de l'entrada en vigor d'este conveni serà de l'òrgan que la tinga atribuïda fins a la data, en virtut de la disposició transitòria sèptima del text refós de la Llei de Contractes del Sector Públic.  
2. El conveni no podrà ser denunciat fins que haja transcorregut un any des de la seua vigència, transcorregut el qual podrà denunciar-se en qualsevol moment. La denúncia del conveni causarà efecte a partir del transcurs de tres mesos, comptadors des de l'endemà de la publicació en el Boletín Oficial del Estado.  
3. La vigència del conveni podrà prorrogar-se expressament per un nou termini igual al previst en l'apartat 1 d'esta clàusula quan, arribat el moment de l'extinció, no haja sigut denunciat per cap de les parts, havent de seguir per part de la Generalitat, per a l'aprovació per esta de la pròrroga, els mateixos tràmits que per a l'aprovació del present conveni.  
  
Novena. Altres supòsits d'extinció  
1. En el cas que la Generalitat haja creat amb caràcter previ a la denúncia d'este conveni un òrgan independent al qual haja atribuït la competència per a resoldre els recursos indicats en la clàusula primera, este conveni deixarà d'estar vigent a partir de la mateixa data en què l'òrgan creat comence a exercir les seues funcions de conformitat amb la disposició que el regule.  
2. Llevat que en la disposició que cree el nou òrgan independent s'establisca una altra cosa, els assumptes que estiga coneixent el Tribunal en el moment de produir-se el canvi de competència continuaran sent de coneixement seu fins a la resolució, sense perjuí que la responsabilitat de vetlar per l'execució de les resolucions dictades l'assumisca el nou òrgan creat.  
3. L'incompliment de les obligacions a què es referix la clàusula sexta d'este conveni donarà lloc a la seua extinció.  
  
Deu. Òrgan de seguiment  
1. Per al control del compliment i la gestió de les disposicions de les clàusules d'este conveni de col·laboració es constituirà una comissió mixta amb les funcions següents:  
1) Adoptar les mesures necessàries per a la pràctica eficaç dels tràmits de remissió dels informes, dels expedients administratius i de les comunicacions que hagen de cursar-se entre els òrgans de la Generalitat i el Tribunal i proposar els que es referisquen a les comunicacions entre este i els òrgans d'aquella.  
2) Analitzar les dades relatives al cost de l'assumpció de competències per part del Tribunal a fi de proposar l'import de la quantitat que cal satisfer per este concepte, a l'efecte de la revisió de preus prevista en la clàusula sexta, punt 5.  
3) Analitzar, estudiar i proposar qualsevol altra mesura que siga útil per al bon funcionament del conveni.  
2. La comissió estarà integrada per dos vocals, un dels quals en representació del Ministeri d'Hisenda i Administracions Públiques, que serà el secretari del Tribunal, i l'altre designat per la conselleria de la Generalitat amb competències en matèria d'hisenda. La presidència correspondrà alternativament a cada un d'ells cada any.  
3. La comissió es reunirà com a mínim una vegada a l'any, o sempre que ho sol·licite una de les parts.  
4. Seran aplicables a l'actuació de la comissió les normes de constitució i actuació dels òrgans col·legiats establides en la Llei 30/1992, de 26 de novembre.  
De conformitat amb tot el que s'ha exposat i convingut, en l'exercici de què són titulars els firmants, subscriuen este conveni en dos exemplars.  
  
Pel Ministeri d'Hisenda i Administracions Públiques,  
La subsecretària d'Hisenda i Administracions Públiques: Pilar Platero Sanz.  
  
Per la Generalitat,  
El conseller d'Hisenda i Administració Pública: Juan Carlos Moragues Ferrer.